«Dalle stelle alle stalle». Cheste espression de lenghe taliane e sclarìs benon cemût che e je lade la partide di nossere dal Udin cuintri de Juventus. Prime la scuadre furlane e somee fintremai in stât di vinci, stant che e fronte i gobos e ju met sot, po e ten bot cu la britule in man e si sint di vê te sachete un pont plui che meretât e ae fin e cjape un gol e cussì e torne a cjase a mans vuedis.
Li dal Juventus Stadium si viôt un Udin che nol à pôre de Juve. E je une scuadre che si difint cun cuatri daûr e cuntune linie mediane che e somee un soflet, che si strenç e si puarte indenant cemût che al covente, intant che Fernandes al fâs di colegament cun Di Natale, un pôc mancul solitari che in altris ocasions.
La Juve no somee inte sô zornade miôr. I varis Pirlo, Vidal, Marchisio, Pogba e compagnie no rindin tant, no dome par lôr cont ma ancje par merit de scuadre furlane. L’Udin no ur permet di svicinâsi ae puarte, là che dut câs Brkič al sta simpri in vuaite, e i da ancje alc ce fâ a Buffon, che ae fin al sarà il miôr di dute la formazion di Conte.
Il puartîr dal Udin al neutralize une conclusion di Tevez dopo nancje dîs minûts, intant che ator de mieze ore Di Natale si vuadagne la bale juste par vierzi la partide cemût che al plasarès a ducj i tifôs furlans e soredut a chei di Turin, che in tancj agns di Juve-Udin a àn patît tant a dilunc e a àn gjoldût tantonon dome in cualchi ocasion. Totò i robe la bale a Bonucci e si cjate denant di Buffon, al decît di scjavaçâlu cuntune pinelade ma Chiellini al met un blec.
Tal secont timp la ande e somee compagne. Si tache cuntune ocasionone de Juve e une paradone di Brkič dopo cinc minûts: corner di Tevez, mieze trussade di Llorente e svual dal puartîr dal Udin. La scuadre di Guidolin e rispuin pôcs minûts plui indenant cuntune azion di cuintripît che e puarte Fernandes a metile tal mieç par Di Natale, scajvaçant Buffon: Totò al tire e Buffon al rive a brincâle. Altre ocasionone al 63esim cun Di Natale che cuntun colp di tac fantastic al libere Lazzari: tîr a colp sigûr e deviazion in corner di Buffon. Simpri zero a zero.
Ator dal 75esim timp Conte al tire la suste de Juve e al met dentri l’ex Udin Quagliarella. L’Udin si difint e Brkič al pare dut e ancje Allan al fâs un salvament su la linie de puarte. Ma ae fin al rive il gol di Llorente, compagn di un rip tai… dincj. Pecjât.
In conclusion, si à di jessi avonde contents par cemût che l’Udin si à compuartât. Finalmentri al somee jessi (avonde?) a puest cu lis gjambis, cul cjâf e cul cûr e nol è plui chê fantasime di scuadre che si à viodude a dilunc tai mês passâts. Però i mancje ancjemò concretece e fuarce in atac. Cumò che Muriel al è ko al covente cjatâ cualchi altre soluzion: no si pues pratindi che al fasi dut Sant Totò. Se no si met dentri il balon no si fasin ponts. E se no si fasin ponts si va jù inte classifiche.
Al covente rivâ a fâ chel e chel.
Une ultime osservazion e tocje la atmosfere particolâr che e jere nossere a Turin cun ducj chei fruts puartâts tal Juventus Stadium. Par promuovi sport e educazion sportive? Sigûr, ma ancje par lavâ la cussience di un pôcs di lôr, no dome in curve.
Il risultât, par chest, al è stât chel di une situazion biele dome a metât cun cheste biele zoventût che i berlave di dut cuintri di Brkič. Un amì di Venaria al à marcât che, magari cussì no, no si pues pratindi masse. chei fruts a son fîs, nevôts e fradis di cualchidun. A àn scrit compagn ancje sui gjornâi e su internet.
Une cuistion di stîl Juve o di Italian style?
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn